## El subministrament de gas natural queda completament restablit en tots els municipis afectats per la DANA

*** Les infraestructures afectades s’han reparat i els tancaments realitzats per motius de seguretat s’han alçat després de revisar el 100 % de la xarxa
* Els treballs que s’han dut a terme, en coordinació amb la Conselleria d’Innovació, han permés reprendre el servici en els 24.000 punts afectats**

​​​​​​​

El subministrament de gas natural en els municipis afectats per la DANA ha quedat completament restablit, tal com ha confirmat la Conselleria d’Innovació, Indústria, Comerç i Turisme amb l’empresa gasista Nedgia.

Així doncs, la xarxa de distribució de gas natural, que va resultar afectada en alguns punts a conseqüència del temporal de pluges torrencials, amb danys en algunes infraestructures que van col·lapsar davall de ponts o carreteres, ha sigut totalment reparada i actualment es troba en servici íntegrament, amb la qual cosa els usuaris han recuperat el subministrament en les seues vivendes.

Per a aconseguir-ho s’ha estat desenrotllant un pla de treball estructurat, en coordinació amb la Conselleria d’Innovació, Indústria, Comerç i Turisme, de revisió de xarxes de distribució, que ha inclòs la detecció de fugues, la realització de proves d’estanquitat i la reparació, a mesura que s’ha tingut accés per a poder fer estos treballs de manera segura.

 Ara s’obri un període de proves en què es podrien donar alguns talls, però en qualsevol cas puntuals i curts per a revisions o actuacions molt concretes.

Així mateix, cal destacar que per motius de seguretat derivats d’avisos i fugues detectades en centres de control, es va procedir al tancament del subministrament de gas en alguns municipis afectats, fins a poder revisar adequadament les instal·lacions i fer les comprovacions i reparacions prèvies a reprendre el subministrament.

Estos talls es van donar en els municipis d’Alfafar, Benetússer, Catarroja, Chiva, Massanassa, Montserrat, Paiporta, Sedaví, Utiel, Albal, Picanya i Loriguilla, i van afectar més de 24.000 punts de subministrament.

És important recalcar que, en el cas del subministrament de gas, a diferència d’altres servicis, per a reprendre el subministrament amb garantia de seguretat és imprescindible comprovar l’estanquitat total de la xarxa, la qual cosa implica revisar el 100 % de la xarxa de gas natural.

Des del primer dia, els equips professionals s’han redoblat amb tècnics desplaçats des de Madrid i Barcelona per a dur a terme les reparacions, i han treballat de manera incansable per a poder accedir i reposar el servici en el mínim temps possible.

En este sentit, cal destacar que el subministrament s’ha restablit una vegada realitzades totes les reparacions prèvies i les comprovacions de seguretat, i ho han permés els servicis de Bombers i Protecció Civil.

Fecha: 13/11/2024